b"\n_START_ARTICLE_\nWorringen\n_START_SECTION_\nHist\xc3\xb2ria\n_START_PARAGRAPH_\nJa s'ha documentat la pres\xc3\xa8ncia d'eburons des del segle V aC.  Molt probablement el nom del barri deriva d'una castrum rom\xc3\xa0 anomenat Castrum Boruncum constru\xc3\xaft per protegir la via romana entre Xanten, Neuss i Col\xc3\xb2nia que continua sent un eix important, ara l'anomenat B9, que continua seguint  grosso modo sempre el mateix tra\xc3\xa7at de la vella carretera romana. El primer esment escrit de Worringen data del 922. El 1151 el comte de J\xc3\xbclich va vendre la vegueria de Worringen al cap\xc3\xadtol de la catedral de Col\xc3\xb2nia. El 3 d'octubre del 1247 Guillem d'Hollanda (1228-1256) va ser coronat rei d'Alemanya. L'arquebisbe de Col\xc3\xb2nia hi tenia un burg. El 1288 els camps al sud de la localitat van ser l'escenari de la batalla de Worringen, entre el duc de Brabant, Joan I, el seu aliat Arnold V de Loon i els ciutadans de la ciutat de Col\xc3\xb2nia d'un costat i les tropes del Luxemburg, Gueldre, l'arquebisbe de Col\xc3\xb2nia i de Limburg. El duc de Brabant i els seus aliats van guanyar la batalla i en conseq\xc3\xbc\xc3\xa8ncia, el burg de Worringen va ser enderrocat i mai no ser\xc3\xa0 reconstru\xc3\xaft. Malgrat que tenia muralles i tres portes, mai no va obtenir els drets de ciutat._NEWLINE_Despr\xc3\xa9s de la revoluci\xc3\xb3 francesa va ser ocupat per Fran\xc3\xa7a el 1794. L'ocupant va reorganitzar la divisi\xc3\xb3 administrativa i va crear el municipi de Worringen, al districte de Col\xc3\xb2nia dins del departament del Roer. El 1796 es va inaugurar la nova casa de la vila. Sota el govern prussi\xc3\xa0 el 1815 va esdevenir la seu d'una mancomunitat (\xc2\xabB\xc3\xbcrgermeisterei\xc2\xbb) que reunia Worringen amb els municipis de Roggendorf-Thenhoven, Weiler, F\xc3\xbchlingen i Langel, dins del districte de Col\xc3\xb2nia. El 1922 va fusionar amb la ciutat de Col\xc3\xb2nia."